David Luiz med sterk søknad til «årets mål»
Det var spilt en halvtime da brasilianeren fikk ballen på 35 meter og avanserte litt før han hamret den mot målet til Mark Schwarzer. Lærkula fikk en herlig bue, og duppet inn i det lengste hjørnet. Etter 43 minutter økte John Terry til 2-0 da han headet et overlegg fra Juan Mata i mål. Dermed ledet Chelsea med to mål til pause etter en førsteomgang som var jevnspilt. 20 minutter før slutt hadde Fulham en helt utrolig mulighet til å utligne. Senderos headet mot mål, men fra 20 centimeter slurvet Mladen Petric ballen over målet til Petr Cech. Kort tid etterpå punkterte Terry kampen da han styrte en heading fra Fernando Torres videre i mål med hodet. Med seieren tok Chelsea steget opp på tredjeplassen - foran London-rivalene Arsenal og Tottenham. Fulham blir stående med 40 poeng og ligger på 10. plass. John Arne Riise ble byttet ut etter 67 minutter, mens Hangeland spilte hele kampen.
(Fulham-Chelsea 0-3) Brasilianske David Luiz leverte en herlig perle av et langskudd som fikk fart på Chelsea mot Brede Hangeland og John Arne Riises Fulham.